Räsäsen mukaan alkoholien haittojen takia sääntelyä tarvitaan.

Kansanedustaja Päivi Räsänen (kd) vastustaa ehdotusta eutanasian sallimisesta Suomessa.

Räsänen vastustaa myös ajatusta vahvojen oluiden tuomisesta ruokakauppoihin.

Päivi Räsänen kritisoi ehdotusta eutanasian sallimisesta. JYRKI TOIVANEN

Kansanedustaja Päivi Räsänen (kd) ilmaisi lauantaina Hattulassa selkeän kantansa hallituksen suunnitelmasta tuoda vahvat oluet, siiderit ja lonkerot ruokakauppoihin.

- Tarvitsemme tälläkin alueella säätelyä, koska alkoholi aiheuttaa niin paljon haittoja. Ihmisiä kuolee ja sairastuu alkoholin haittoihin, lääkärien työajasta mittava osa menee sairastuneiden hoitoon - poliisin työajasta jopa 70 prosenttia.

Räsänen sanoi THL:n laskeneen, että uudistus merkitsisi alkoholihaittojen kasvua ja alkoholikuolemien lisääntymistä 150 henkilöllä vuosittain.

Hän kertoo olevansa erittäin tyytyväinen nykyiseen asemaansa kansanedustajana. Kysymys halusta pyrkiä uudelleen puolueen puheenjohtajaksi saa kansanedustajan naurahtamaan.

- En usko, että sellainen kysymys olisi näköpiirissä.

Päivi Räsänen kertoo puolueen puoluekokouksen tekevän kesällä 2017 päätöksen puolueen halusta asettaa oma presidenttiehdokas.

- Omaa ehdokkuuttani en ole miettinyt eikä siitä ole keskusteltu puolueen piirissä.

Tarvitsemme hyvää saattohoitoa

Räsänen tuomitsi jyrkästi myös eutanasian.

- Me tarvitsemme hyvää saattohoitoa. Kansalaisille täytyy turvata riittävä kivunlievitys ja apu kärsimyksiinsä ennen kuolemaa, esimerkiksi syöpätaudin tai muistisairaiden kohdalla.

- Haluan vedota niin Maailman lääkäriliiton kuin Suomen lääkäriliiton kantoihin, joissa lähdetään siitä, että lääkärin tehtäviin ei kuulu potilaan surmaaminen. Lääkärin tehtävänä on ylläpitää elämää, mutta toki lievittää kärsimyksiä kaikilla mahdollisilla keinoilla.

- Meillä on nyt koko ihmiskunnan historiassa parhaat keinot lievittää ihmisten kipua. Miksi meidän pitäisi alkaa surmata potilaita? Tappaminen kuuluu eläinlääketieteen keinoihin, ei ihmislääketieteeseen, kansanedustaja painotti.

Yhteiskuntamme tiukkenevat resurssit ovat Räsäsen mielestä olleet osaltaan vaikuttamassa nyt virinneeseen eutanasia keskusteluun.